*Jn13,20 Bizony, bizony, mondom néktek: aki befogadja azt, akit elküldök, engem fogad be; aki pedig engem befogad, azt fogadja be, aki engem elküldött.”*

Jézus és az Atya tökéletes egységben vannak és így működnek. Amikor az ember „igen”-t mond Jézusra, akkor az Atyára is ugyanezt mondja. Nem lehet kettéválasztani Őket. A „bizony” szó duplázása hangsúlyossá teszi a kijelentést!

Jézust befogadni egy csodálatos dolog, átélni jelenlétét az életben. A befogadással egyidőben átélhető a bűnbocsánat, felszabadulás a bűnteher alól. A tüdőd megtelik levegővel, kiegyenesedsz, meglátod a napsütést, meghallod a madarak csicsergését. Talán ez a kép képes érzékeltetni valamennyire a befogadás élményét. Mindezzel együtt azért a földön maradunk, testünk – mint cserépedény – őrzi ezt a hatalmas kincset, ami Maga a Mindenható Isten. Jézus – a befogadás után – nem vesz ki a világ forgatagából, hanem megőriz minden között. Velünk van, bennünk él. És ugyanezt teszi az Atya is, mintegy megerősítve a Fiú lépését!

Már befogadtad Őt? Ma még megtehető, ma még elérhető! *Vadon Gyula*